Uden filter, cigaretreklamer gennem 100 år
29. marts - 31. december 2014
”Uden filter ” viser hvordan der gennem 100 år er reklameret for cigaretter. Da der til de udstillede genstande kun er ganske få tekster, har vi valgt at kalde udstillingen ”uden filter”. De historiske ”statements” fortæller udelukkende faktuelt om de pågældende cigaretmærker. Der var et stort materiale med cigaretreklamer at vælge imellem, da der i årene fra 1905 til 1975 i Danmark blev reklameret intensivt for de mange forskellige cigaretmærker. Efter at British American Tobacco (BAT) i 1901 havde etableret sig i Danmark, var de et foregangsfirma for at anvende moderne reklamemidler. En stor del af denne udstillings kuriøse, sjove og smukke cigaretreklamer er fremstillet for deres hovedmærker som Motor, Flag, Soussa og Adamas.
Siden 1859 er der røget cigaretter i Danmark. Landets første cigaretfabrik blev åbnet i 1878. Cigaretten fik sit danske gennembrud fra 1908. Det år røg danskerne 30 millioner cigaretter, som 17 år senere næsten var 30-doblet, for i 1920 var forbruget 860 millioner. Igennem 1950-erne stabiliserede forbruget sig, i 1950 blev der røget 4 milliarder cigaretter, i 1960, ti år senere 5 milliarder cigaretter. Cigaretforbruget kulminerede i 1990 med 11,6 milliarder cigaretter, i 2011 var salget på 7 milliarder cigaretter.
De ældste plakater var i deres motivvalg med uskyldige, humoristiske figurer og samtidige kommentarer. Efter 2. Verdenskrig blev det æstetisk smukke cigaretplakater med datidens kendte, kvindelige fotomodeller. Cigaretplakater fra 1960-erne viste ufaglærte arbejdere eller håndværkere i arbejdssituationer eller i fritiden. Museet kalder ophængningen i udstillingslokalet for den smukke cigaretreklamevæg, hvor alle de kendte brands er med. En æstetisk oplevelse i sig selv.
Udstillingen – Uden filter – cigaretreklamer gennem 100 år – er anden del i Industrimuseets etablering af en egentlig afdeling med reklame & branding. Den vil gennem fem forskellige brancher løbende vise branding business til business, samt over for kunderne nationalt og internationalt. Udviklingen af udstillingen er støttet af Arbejdsmarkedets Feriefond. Tak til British American Tobacco Denmark A/S, der har udlånt hovedparten af de udstillede cigaretreklamer.